《劝酒行》
宋代·张方平

众客醉归杯席阑，有客不醉坐长叹。不醉长叹客何苦，请以眼前近事观。

客见南迁丁晋公，拥旄秉轴天禧中。昔岁羁游客此宇，穷秋萧索随飞蓬。

渐达得意忘旧困，手提国柄矜权雄。矜权未足俄南窜，青衫白发穷衰翁。

向者枯荣试回省，何异春宵梦一终。人事纷纭似飞絮，钟漏声中朝复暮。

且脱鹴裘换酒来，与子相从醉乡去。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。